રશિયા પોતાની ધમકીનો અમલ કરે છે કે નહીં એ જોવાનું રહે છે પણ અમેરિકા અને રશિયા વચ્ચે જે સંઘર્ષ શરુ થયો છે એ ખતરનાક છે ને તે દુનિયાને બહુ ખરાબ રીતે અસર કરી શકે છે. કોલ્ડ વોર સમયે અમેરિકા અને તત્કાલિન સોવિયેત સંઘે અફઘાનિસ્તાનને પોતાની રણભૂમિ બનાવી હતી. તેના કારણે લાખો અફઘાનો વગર મોતે મરી ગયા. એ પછી સોવિયેત સંઘનું વિઘટન થતા તેણે અફઘાનિસ્તાનમાંથી હાથ પાછા ખેંચી લીધા પણ તેના કારણે ઉભા થયેલા તાલિબાનો ચડી બેઠા. તેમણે નાઈન ઈલેવનનો હુમલો કરાવ્યો ને તેનો લાભ લઈને અમેરિકાએ અફઘાનિસ્તાનને ખેદાનમેદાન કરી દીધું. આજ દિન સુધી અફઘાનિસ્તાન સંઘર્ષમાંથી બહાર આવી શક્યું નથી એ તો ઠીક પણ આખી દુનિયામાં ઈસ્લામિક આતંકવાદ એ હદે ફેલાઈ ગયો કે દુનિયા આખીનું જીવવું હરામ થઈ ગયું છે.